Predkladacia správa 

Slovenská republika bola dňa 27. mája 2006, na základe oficiálnej výzvy vlády Indonézskej republiky prostredníctvom veľvyslanectva SR v Jakarte, požiadaná o poskytnutie humanitárnej pomoci na riešenie následkov ničivého zemetrasenia pri meste Yogjakarta na ostrove Jáva. Prezident SR Ivan Gašparovič poslal prezidentovi Indonézskej republiky Susilovi Bambangovi Yudhoyonovi v súvislosti s katastrofou sústrastný telegram.
Dňa 29. mája 2006 sa na Ministerstve vnútra SR konala koordinačná porada k možnosti poskytnutia humanitárnej pomoci Slovenskou republikou, ktorej sa zúčastnili zástupcovia Ministerstva vnútra SR, Ministerstva zahraničných vecí SR, Správy štátnych hmotných rezerv, spol. Medika, Slovenskej Platformy mimovládnych rozvojových organizácií a Slovenského Červeného kríža. Na porade bola prezentovaná vôľa SR podieľať sa na zmierňovaní následkov zemetrasenia.
Vzhľadom na vzdialenosť miesta nešťastia, problémy s logistikou, ako aj časový odstup od vzniku nešťastia navrhuje Ministerstvo zahraničných vecí SR poskytnúť humanitárnu pomoc formou finančných príspevkov.
Navrhovaný finančný príspevok bude rozdelený rovnomerne pre slovenské humanitárne organizácie a medzinárodné organizácie (agentúry OSN). Rozpočtové krytie bude zabezpečené z rezervy vlády SR v sume 4 mil. Sk.
Okrem tejto finančnej pomoci pripravuje Ministerstvo vnútra humanitárnu pomoc prostredníctvom dodávky humanitárneho materiálu Indonézii, ktorou sa však tento materiál nezaoberá.
Materiál prešiel skráteným medzirezortným konaním a predkladá sa na rokovanie vlády bez rozporov.